אין לבלבל עם אין לבלבל ערך זה, העוסק בנציבת שירות בתי הסוהר, עם הערך "קייטי פרי", העוסק בזמרת והשחקנית האמריקאית.

**קטי פרי** (נולדה ב-1964) היא קצינה בדרגת רב-גונדר בשירות בתי הסוהר המכהנת כנציבת שירות בתי הסוהר החל מינואר 2021.

ביוגרפיה
--------

קטי פרי נולדה כקטי יפרח, שירתה בצה"ל בשנים 1982–1984 בפיקוד המרכז. לאחר שחרורה למדה באוניברסיטה העברית בירושלים, ובמהלך לימודיה התגייסה לשירות בתי הסוהר ב-1987. שירתה בחטיבת המודיעין כקצינת הערכה פלילית וכקצינת מקורות ותקציבנית. ב-1999 מונתה לקצינת הערכה פעילות חבלנית עוינת ופלילית במחוז דרום, ולאחר מכן שימשה קצינת מודיעין בבית הסוהר איילון.

ב-2002 מונתה לקצינת מודיעין גוש מרכז. סיימה קורס בין-שירותי למודיעין, וב-2006 מונתה לסגנית מפקד בית המעצר הדרים. ב-2007 מונתה לקצינת מודיעין במחוז מרכז, ב-2008 מונתה לראש מחלקת האסיר, וב-2010 מונתה למפקדת בית המעצר הדרים. בתפקידיה הבאים שימשה ראש מינהל משאבי אנוש וסגנית מפקד מחוז מרכז.

באפריל 2018 קודמה לדרגת גונדר, ומונתה למפקדת הראשונה של מִנְהֶלֶת שטח המחיה וחלופות מאסר שהוקמה בעקבות בג"ץ האגודה לזכויות האזרח נגד השר לביטחון פנים. בתקופתה הפכה למִנְהֶלֶת תפני"ת (תכנון, פיתוח, ניהול ותיאום).

באוגוסט 2019 מונתה למפקדת מחוז דרום. היא האישה הראשונה שמונתה לתפקיד מפקדת מחוז בשב"ס.

בדצמבר 2020 החליט השר לביטחון הפנים, אמיר אוחנה, למנות את פרי לנציבת השב"ס ה-18. עד הדיון באישור מינויה בממשלה מונתה לממלאת מקום נציב בתי הסוהר.

ב-24 בינואר 2021 מונתה פרי לנציבת בתי הסוהר והועלתה לדרגת רב-גונדר.

במהלך כהונתה אירעה הבריחה מבית הסוהר גלבוע. לאחריה, שכרה פרי את יועץ התקשורת רונן צור, באופן פרטי ובעלות מוערכת של עשרות אלפי שקלים.

ביולי 2023 הודיעה כי תפרוש מתפקידה בתום השנה, ברקע המחלוקות בינה לבין השר לביטחון לאומי, איתמר בן גביר. ב-20 בדצמבר 2023 הודיעה לשר איתמר בן גביר שלאור מלחמת חרבות ברזל היא מעמידה את עצמה לרשות בתי הסוהר להמשיך בכהונתה עד תום מצב החירום, אולם ב-26 בדצמבר הודיע לה השר בן גביר שהחליט שלא להאריך את כהונתה.

השכלה וחיים אישיים
------------------

פרי בעלת תואר ראשון ושני בלימודי אסלאם והמזרח התיכון מהאוניברסיטה העברית בירושלים, ובעלת תואר שני במדע המדינה מאוניברסיטת חיפה והמכללה לביטחון לאומי.

נשואה לעופר פרי, בנקאי השקעות עצמאי ובעבר מנכ"ל 012 Smile ובזקכל, וסמנכ"ל שיווק ברשות הדואר, ולהם שלושה ילדים.

שניים מאחיה הורשעו בעברות מרמה ושוחד, שכללו שיחוד עובדים ב"מי אביבים", תאגיד המים של תל אביב, וריצו תקופות מאסר במקביל לשירותה בשב"ס.

קישורים חיצוניים
----------------

ויקישיתוף מדיה וקבצים בנושא **קטי פרי** בוויקישיתוף
* 50 הנשים המשפיעות של ישראל 2021: רב-גונדר קטי פרי, באתר גלובס

הערות שוליים
------------

1. ↑  ערוץ 7, השר ארדן אישר הקמת 'מנהלת שטח המחיה וחלופות המאסר בשירות בתי הסוהר'. באתר ערוץ 7, 15 באפריל 2018
2. ↑  דניאל כהן, חילופי מפקדים בשב"ס: לראשונה תפקד אשה על מחוז דרום, באתר mynet‏ באר שבע, 14 באוגוסט 2019
3. ↑  רענן בן צור, סבב מינויים בשב"ס: גונדר קטי פרי תפקד על אלפי אסירים ביטחוניים, באתר ynet, 5 ביולי 2019
4. ↑  חן מענית, ‏השר אוחנה ימליץ על ניצב יעקב שבתאי לתפקיד מפכ"ל המשטרה; ניצב כהן יפרוש, באתר גלובס, 15 בדצמבר 2020
5. ↑  קטי פרי אתר שירות בתי הסוהר
6. ↑  פרידה של מ.מ נציבת שירות בתי הסוהר ממחוז דרום עליו פיקדה, אתר שירות בתי הסוהר
7. ↑  ישראל מושקוביץ, כמעט שעתיים מהדיווח הראשוני: תוצאות הספירה גילו – אסירים ברחו, באתר ynet, 6 בספטמבר 2021
8. ↑  תומר מיכלזון, נציבת שב"ס קטי פרי שכרה את רונן צור לאחר הבריחה מכלא גלבוע. המטרה: להסיט את האש אל הכפופים לה, באתר "המקום הכי חם בגיהנום", 9 בפברואר 2022
9. ↑  איציק סבן, "מעמידה את עצמי לרשות שב"ס עד תום מצב החירום": קטי פרי כבר הודיעה על פרישה - וחזרה בה, באתר ישראל היום, 20 בדצמבר 2023
10. ↑  חזקי ברוך, בן גביר החליט: כהונת נציבת שב"ס לא תוארך, באתר ערוץ 7, 26 בדצמבר 2023
11. ↑  אלי סניור, מפכ"ל המשטרה המיועד: מפקד מג"ב קובי שבתאי, באתר ynet, 15 בדצמבר 2020
12. ↑  אתר למנויים בלבד אבי בר-אלי, "הוא שלנו. איש ליכוד": הקשר הנשכח בין יועץ נתניהו לבעלה של נציבת שב"ס, באתר TheMarker‏, 12 בספטמבר 2021
13. ↑  אתר למנויים בלבד יהושע (ג'וש) בריינר, גורמים בשב"ס: קטי פרי עסקה בשיבוץ אחיה בכלא גלבוע כשהיתה בכירה בארגון, באתר הארץ, 10 בספטמבר 2021

| **נציבי בתי הסוהר** |
| --- |
| 

|  |  |
| --- | --- |
| גרו גרא • רם סולומון • צבי חרמון • אריה ניר • חיים לוי • מרדכי ורטהיימר • רפאל סוויסה • דוד מימון • לוי שאול • גבריאל עמיר • אריה ביבי • עמוס עזאני • אורית אדטו • יעקב גנות • בני קניאק • אהרן פרנקו • עפרה קלינגר • אשר וקנין (מ"מ) • קטי פרי | נס הנציב |

 |